CELEX: 32022D0464
Language: bg
Date: 2022-03-21 00:00:00
Title: Решение за изпълнение (ЕС) 2022/464 на Съвета от 21 март 2022 година за изменение на Решение за изпълнение 2013/54/ЕС с оглед на предоставяне на разрешение на Република Словения да продължи да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност

23.3.2022   
               
               
                  BG
               
               
                  Официален вестник на Европейския съюз
               
               
                  L 94/4
               
            
         РЕШЕНИЕ ЗА ИЗПЪЛНЕНИЕ (ЕС) 2022/464 НА СЪВЕТА
         от 21 март 2022 година
         за изменение на Решение за изпълнение 2013/54/ЕС с оглед на предоставяне на разрешение на Република Словения да продължи да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съгласно член 287, точка 15 от Директива 2006/112/ЕО на Словения се разрешава да освобождава от облагане с данък върху добавената стойност (ДДС) данъчнозадължени лица, чийто годишен оборот не е по-висок от 25 000 EUR.
                  
               
                     (2)
                  
                  
                     С Решение за изпълнение 2013/54/ЕС на Съвета (2) на Словения беше предоставено разрешение до 31 декември 2015 г. да въведе специална мярка за дерогация от член 287, точка 15 от Директива 2006/112/ЕО и така да освободи от ДДС данъчнозадължени лица, чийто годишен оборот не е по-висок от 50 000 EUR (по-долу „специалната мярка“). Срокът на прилагане на специалната мярка беше удължен два пъти, за последен път - с Решение за изпълнение (ЕС) 2018/1700 на Съвета (3), до 31 декември 2021 г.
                  
               
                     (3)
                  
                  
                     С писмо, заведено в Комисията на 27 октомври 2021 г., Словения поиска допълнително разрешение да продължи да прилага специалната мярка до 31 декември 2024 г. – датата, до която държавите членки трябва да транспонират Директива (ЕС) 2020/285 на Съвета (4). От посочената директива следва, че от 1 януари 2025 г. на държавите членки ще бъде разрешено да освобождават от ДДС доставките на стоки и услуги, извършвани от данъчнозадължени лица, чийто годишен оборот в дадена държава членка не надвишава прага от 85 000 EUR или равностойността им в национална валута.
                  
               
                     (4)
                  
                  
                     В съответствие с член 395, параграф 2, втора алинея от Директива 2006/112/ЕО, с писмо от 15 ноември 2021 г. Комисията препрати отправеното от Словения искане до останалите държави членки. С писмо от 16 ноември 2021 г. Комисията уведоми Словения, че разполага с цялата информация, необходима за разглеждане на искането.
                  
               
                     (5)
                  
                  
                     Специалната мярка е в съответствие с Директива (ЕС) 2020/285, чиято цел е да се намали тежестта от привеждане в съответствие за малките предприятия и да се избегне нарушаването на конкуренцията на вътрешния пазар.
                  
               
                     (6)
                  
                  
                     Специалната мярка ще продължи да не е задължителна за данъчнозадължените лица, които все още ще могат да избират прилагането на общия режим за ДДС в съответствие с член 290 от Директива 2006/112/ЕО.
                  
               
                     (7)
                  
                  
                     Съгласно предоставената от Словения информация специалната мярка ще окаже пренебрежимо въздействие върху общия размер на нейните данъчни приходи, събирани на етапа на крайното потребление.
                  
               
                     (8)
                  
                  
                     Предвид влизането в сила на Регламент (ЕС, Евратом) 2021/769 на Съвета (5) Словения няма да извършва изчисление на компенсацията въз основа на отчета за собствените ресурси от ДДС за финансовата 2021 година и след това.
                  
               
                     (9)
                  
                  
                     Като се има предвид, че специалната мярка оказа положително въздействие върху опростяването на свързаните с ДДС задължения, като намали административната тежест и разходите за привеждане в съответствие за малките предприятия и за данъчните органи, както и като се има предвид, че тя няма значително въздействие върху общия размер на приходите от ДДС, на Словения следва да се даде разрешение да продължи да прилага специалната мярка.
                  
               
                     (10)
                  
                  
                     Прилагането на специалната мярка следва да бъде ограничено във времето. Ограниченият срок на прилагане следва да е достатъчен, за да позволи Комисията да оцени ефективността и целесъобразността на прилагания понастоящем праг. Освен това, съгласно член 3, параграф 1 от Директива (ЕС) 2020/285 държавите членки трябва да приемат и публикуват до 31 декември 2024 г. законовите, подзаконовите и административните разпоредби, необходими за привеждане в съответствие с член 1 от посочената директива, с който се изменя Директива 2006/112/ЕО, и да започнат да прилагат тези разпоредби от 1 януари 2025 г. Следователно е целесъобразно да се разреши на Словения да прилага специалната мярка до 31 декември 2024 г.
                  
               
                     (11)
                  
                  
                     За да се избегнат смущения, на Словения следва да се разреши да продължи да прилага специалната мярка без прекъсване. Поради това исканото разрешение следва да породи действие, считано от 1 януари 2022 г., за да се осигури последователност и приемственост с предходните разпоредби по Решение за изпълнение 2013/54/ЕС.
                  
               
                     (12)
                  
                  
                     Поради това Решение за изпълнение 2013/54/ЕС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 2 от Решение за изпълнение 2013/54/ЕС втора алинея се заменя със следното:
            „Прилага се от 1 януари 2013 г. до 31 декември 2024 г.“.
         
         
            Член 2
            Настоящото решение поражда действие в деня на нотифицирането му.
         
         
            Член 3
            Адресат на настоящото решение е Република Словения.
         
         
            Съставено в Брюксел на 21 март 2022 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 347, 11.12.2006 г., стр. 1.
         
            (2)  Решение за изпълнение 2013/54/ЕС на Съвета от 22 януари 2013 г. за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 22, 25.1.2013 г., стр. 15).
         
            (3)  Решение за изпълнение (ЕС) 2018/1700 на Съвета от 6 ноември 2018 г. за изменение на Решение за изпълнение 2013/54/ЕС за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 285, 13.11.2018 г., стр. 78).
         
            (4)  Директива (ЕС) 2020/285 на Съвета от 18 февруари 2020 г. за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия и Регламент (ЕС) № 904/2010 относно административното сътрудничество и обмена на информация за целите на наблюдението на правилното прилагане на специалния режим за малките предприятия (ОВ L 62, 2.3.2020 г., стр. 13).
         
            (5)  Регламент (ЕС, Евратом) 2021/769 на Съвета от 30 април 2021 г. за изменение на Регламент (ЕИО, Евратом) № 1553/89 за окончателни унифицирани схеми за събирането на собствените ресурси, набирани от данък добавена стойност (ОВ L 165, 11.5.2021 г., стр. 9).